EU in članice Organizacije afriških, karibskih in pacifiških držav (OAKPD) so 15. aprila 2021 parafirale nov dvajsetletni okvir partnerstva: Sporazum o partnerstvu OAKPD-EU. V okviru priprav na vrh z Afriško unijo (AU) leta 2022 si je EU prizadevala okrepiti in poglobiti sodelovanje z Afriko.

Na šestem vrhu vzhodnega partnerstva je bila opredeljena skupna vizija za prihodnost in potrjena prenovljena agenda, ki se osredotoča na okrevanje, odpornost in reforme, kot je opisano v predlogu, ki sta ga Komisija in visoki predstavnik predstavila julija 2021.

Evropska komisija in visoki predstavnik sta prav tako sprejela novo agendo za Sredozemlje , da se obnovi partnerstvo z južnim sosedstvom, vključno s posebnim gospodarskim in naložbenim načrtom za podporo dolgoročnemu socialno-ekonomskemu okrevanju.

EU se je še naprej zavzemala za dolgoročno agendo, usklajeno s cilji trajnostnega razvoja. Z uporabo pristopa „Ekipa Evropa“ je bil razvit portfelj pobud za povečanje učinka in učinkovitosti ukrepov EU za spoprijemanje s perečimi izzivi, kot so naraščajoče svetovne neenakosti, digitalna vrzel in izredne okoljske razmere.

Leto 2021 je bilo leto prehoda, saj je bil z večletnim finančnim okvirom za obdobje 2021–2027 uveden nov Instrument za sosedstvo ter razvojno in mednarodno sodelovanje – Globalna Evropa (v nadaljnjem besedilu: NDICI – Globalna Evropa), ki vključuje večino obstoječih instrumentov za zunanje financiranje in ima začetni proračun 79,5 milijarde EUR.

V tem poročilu so opisani ključni elementi finančne podpore EU mednarodnemu sodelovanju in razvoju, humanitarni pomoči, zunanji politiki in širitvi v letu 2021 .

Pandemija COVID-19 je tudi v letu 2021 pomembno vplivala na zunanje odnose Evropske unije. EU, njene države članice in evropske finančne institucije so s pristopom „Ekipa Evropa“ pripomogle k obvladovanju COVID-19 na svetovni ravni, tako da so med drugim s partnerskimi državami delile več kot 380 milijonov odmerkov cepiva. Enotni odziv EU je ponovno dokazal prilagodljivost, prožnost in moč njenih instrumentov zunanjega delovanja ter pomen njenih mednarodnih partnerstev.

EU je leta 2021 sprejela in začela izvajati tudi instrument za predpristopno pomoč (IPA III), ki je v obdobju 2021–2027 za Zahodni Balkan in Turčijo dobil začetni proračun v višini 14,5 milijarde EUR. Gospodarski naložbeni načrt in njegova zelena agenda za Zahodni Balkan sta podprta z 9 milijardami EUR iz instrumenta IPA III, kar lahko spodbudi dodatne naložbe v regiji v višini 20 milijard EUR.

Nadalje je razvila svoje finančne instrumente in zagotavljanje pomoči , s ciljem izpolnitve zavez za trajnostni razvoj v skladu s sklepi Sveta z dne 10. junija 2021 o evropskem finančnem ustroju za razvoj. Po sprejetju NDICI – Globalna Evropa se je začel izvajati Evropski sklad za trajnostni razvoj plus (EFSD+). Od skupne zmogljivosti jamstva EU za zunanje delovanje (do 53,45 milijarde EUR) bo za zmanjšanje naložbenega tveganja pri trajnostnem razvoju v partnerskih državah na voljo skoraj 40 milijard EUR.

Mehanizem EU na področju civilne zaščite je bil leta 2021 aktiviran 114-krat za najrazličnejše nesreče. Omogočil je dostavo številnih predmetov ključne osebne zaščitne in medicinske opreme, vključno s skoraj 30 milijoni odmerkov cepiva proti COVID-19. Organiziranih je bilo tudi približno 95 zračnih operacij za evakuacijo državljanov EU in oseb, za katere je EU odgovorna, iz Afganistana.

Vse leto 2021 je EU podpirala humanitarne organizacije v najrazličnejših državah in regijah, ki jih je prizadela kriza, ter izvajala humanitarne operacije v več kot 80 državah. Večji del humanitarnega financiranja EU se nanaša na potrebe, ki izhajajo iz dolgotrajnih kriz, ki so večinoma posledica kombinacije konfliktov, dodatno pa so jih zaostrili COVID-19 in podnebne spremembe.

Za EU je multilateralizem, ki temelji na pravilih, temelj miroljubnih mednarodnih odnosov, pri čemer so v središču Združeni narodi (ZN). Leta 2021 sta Komisija in visoki predstavnik predstavila novo strategijo za okrepitev prispevka EU k multilateralizmu, ki temelji na pravilih, in opredelila ambicije EU za multilateralni sistem.

EU in njene države članice ostajajo vodilne ponudnice uradne razvojne pomoči po vsem svetu, saj je bilo leta 2021 zagotovljenih 70,2 milijarde EUR (67,3 milijarde EUR leta 2020), kar pomeni 43 % globalne uradne razvojne pomoči in 0,49 % bruto nacionalnega dohodka EU (0,50 % leta 2020) .

Trgovinska politika je eno od orodij, s katerim lahko EU izvaja svojo vlogo močnega svetovnega akterja, hkrati pa podpira svoje trgovinske partnerje. Odprtost, trajnostnost in odločnost so trije stebri trgovinske strategije EU. Pregled trgovinske politike, sprejet leta 2021, vsebuje opis, kako lahko trgovina v sinergiji z drugimi politikami podpre okrevanje gospodarstva ob spodbujanju zelenega in digitalnega prehoda ter bolj trajnostne in pravične globalizacije.

EU je eden redkih akterjev, ki so prisotni globalno in imajo celovit nabor političnih instrumentov, ki omogočajo zagotavljanje podpore partnerjem po vsem svetu. EU in njene države članice so pri vseh zunanjih in notranjih politikah, ki vplivajo na partnerske države, zavezane upoštevati cilje trajnostnega razvoja.

Spodbujanje in zaščita miru v svetu sta temelj zunanjega delovanja EU. Cilj zunajproračunskega Evropskega mirovnega instrumenta, vzpostavljenega v začetku leta 2021, je ohraniti mir, preprečiti konflikte in okrepiti mednarodno varnost.

Komisija je v začetku leta 2021 predlagala nadaljnjo okrepitev svetovnega humanitarnega učinka EU in pospešitev zagotavljanja humanitarne pomoči s podporo humanitarnim partnerjem, povečanjem števila donatorjev in obravnavo temeljnih vzrokov za krize s pristopom „Ekipa Evropa“.

Po talibanskem prevzemu oblasti v Afganistanu je EU napovedala sveženj pomoči v vrednosti 1 milijarde EUR za obravnavo nujnih potreb po vsej državi in regiji. EU in Indija sta na srečanju voditeljev EU in Indije 8. maja 2021 oblikovali celovito partnerstvo za povezljivost.

Komisija je leta 2021 začela pregled akcijskega načrta v 15 točkah, da bi spodbudila trajnostno razsežnost trgovinskih sporazumov EU. Ta pregled je vključeval odprto javno posvetovanje in neodvisno primerjalno študijo o trgovinskih praksah in praksah trajnostnega razvoja v trgovinskih sporazumih s tretjimi državami, v kateri je bila EU priznana ključna vodilna vloga pri spodbujanju trajnostnosti prek trgovinskih sporazumov.

Pobude Ekipe Evropa: odziv na svetovno krizo zaradi COVID-19

EU in njene države članice so do konca leta 2021 več kot 140 partnerskim državam izplačale 47,7 milijarde EUR finančne podpore za obvladovanje posledic pandemije COVID-19. To je pomagalo pri reševanju humanitarnih potreb, izboljšanju zdravstvenih, vodnih in sanitarnih sistemov ter ublažitvi socialno-ekonomskih posledic pandemije. Do konca leta 2021 je skupni sveženj podpore, zagotovljen v okviru Ekipe Evropa, znašal 53,7 milijarde EUR.

Pravičen dostop do cepljenja je ključnega pomena za premagovanje COVID-19 na svetovni ravni. EU ni le zagotovila dovolj odmerkov cepiva za vse države članice EU, ampak je tudi izvozila ali razdelila več kot 1,7 milijarde odmerkov v 165 partnerskih držav. EU in njene države članice so imele vodilno vlogo pri vzpostavitvi instrumenta COVAX, edine globalne pobude za podporo pravični distribuciji cepiv, in k njej prispevale več kot 3 milijarde EUR. Do konca leta 2021 so bile EU in njene države članice največje donatorke cepiv proti COVID-19 na svetu.

Za pobudo Ekipe Evropa, ki podpira lokalno in regionalno proizvodnjo ter dostop do cepiv, zdravil in zdravstvenih tehnologij v Afriki, je bila odobrena 1 milijarda EUR.

EU je okrepila mednarodno sodelovanje proti pandemiji v letu 2021, vključno s pobudo za pospeševalnik dostopa do orodij za boj proti COVID-19 in svetovnim vrhom o zdravju G20+, na katerem so voditelji podpisali Rimsko deklaracijo o pripravi in preprečevanju prihodnjih pandemij.

Strategija Global Gateway

Decembra je EU začela izvajati novo strategijo Global Gateway za mobilizacijo naložb v skupni vrednosti do 300 milijard EUR v obdobju 2021–2027. V skladu z geopolitičnimi ambicijami EU in zavezanostjo Agendi 2030 je cilj strategije Global Gateway krepitev pametnih, čistih in varnih povezav na področju digitalne tehnologije, energije in prometa ter krepitev zdravstvenih, izobraževalnih in raziskovalnih sistemov po vsem svetu, da se podpre trajno okrevanje na svetovni ravni, ob spodbujanju univerzalnih vrednot in visokih standardov, dobrega upravljanja in preglednosti.

Strategija Global Gateway s pristopom Ekipa Evropa združuje sredstva iz proračuna EU, držav članic, evropskih finančnih institucij in nacionalnih institucij za financiranje razvoja ter si bo dejavno prizadevala za mobilizacijo financiranja in strokovnih znanj v zasebnem sektorju za podporo dostopu do trajnostnega financiranja.

GLOBALNE PREDNOSTNE NALOGE

Človekov razvoj

Leta 2021 je pandemija COVID-19 še naprej na različne načine povzročala motnje v družbah, zaradi česar so se povečevale neenakosti. EU je okrepila in prilagodila svoje sodelovanje s svetovnimi pobudami na področju zdravja, izobraževanja, mladine in enakosti spolov ter hkrati podporo EU partnerskim državam preusmerila v ublažitev vpliva COVID-19 na človekov razvoj.

Poleg podpore instrumentu COVAX je EU še naprej zagotavljala vodilno podporo osrednjemu delu Svetovne zveze za cepiva in imunizacijo na področju izgradnje sistemov cepljenja in Globalnega sklada za boj proti aidsu, tuberkulozi in malariji, in sicer s ciljem omejiti škodo, ki jo je pandemija povzročila življenjsko pomembnim akcijam, usmerjenim proti tem smrtonosnim boleznim.

Ker je pandemija še naprej ovirala izobraževanje, se je Komisija odločila povečati sredstva za to prednostno nalogo, in sicer na vsaj 10 % skupnega proračuna za mednarodna partnerstva za obdobje 2021–2027. EU je leta 2021 povečala svoj prispevek h globalnemu partnerstvu za izobraževanje za skoraj 50 %, in sicer na 700 milijonov EUR do leta 2027, kar 175 milijonom dečkov in deklet pomaga pri učenju in v šole vključuje dodatnih 88 milijonov otrok. Financiranje se je povečalo tudi v okviru programa Erasmus+, vključno s 3,5-kratnim povečanjem za podsaharsko Afriko v obdobju 2021–2027.

Z izvajanjem akcijskega načrta za enakost spolov III je EU izrazila zavezanost, da enakost spolov in krepitev vloge žensk in deklet postane prednostna naloga.

EU se je zavezala, da bo do leta 2025 zagotovila, da bo v vsaj 85 % vseh novih zunanjih ukrepov enakost spolov ter krepitev vloge žensk in deklet pomemben ali glavni cilj – ta delež je že dosegel 70 %.

Poleg tega je EU okrepila sodelovanje mladih pri prizadevanjih za okrevanje gospodarstva z ustanovitvijo mladinskih svetovalnih odborov na svetovni ravni in v več partnerskih državah (kot sta Zimbabve in Nigerija), da bi mladim omogočila izražanje mnenj pri politikah in ukrepih EU.

Zeleni dogovor

EU je imela tudi leta 2021 vodilno vlogo na svetovni ravni pri spopadanju s podnebnimi spremembami in okoljskimi izzivi ter je v ospredju mednarodnih prizadevanj za spodbujanje trajnostnega in vključujočega razvoja v skladu z evropskim zelenim dogovorom. EU je določila ambiciozen cilj porabe 30 % proračuna instrumenta Globalna Evropa za obdobje 2021–2027 kot prispevek k doseganju podnebnih ciljev, pri čemer je po govoru predsednice Ursule von der Leyen o stanju v Uniji dodala 4 milijarde EUR.

V sklepih Sveta z dne 25. januarja 2021 o podnebni in energetski diplomaciji je bilo poudarjeno, da bi morala energetska diplomacija EU pospešiti globalni energetski prehod ter spodbujati energijsko učinkovitost in obnovljive tehnologije. EU je prav tako pozvala k postopni opustitvi uporabe premoga pri proizvodnji energije na svetovni ravni in k uvedbi mednarodnih pobud za zmanjšanje emisij metana. Februarja 2021 je Komisija sprejela novo strategijo za prilagajanje podnebnim spremembam, ki bo okrepila ambicije EU glede usklajevanja s partnerskimi državami.